**Daugavpils pilsētas domes 2021.gada 21.oktobra saistošo noteikumu Nr.60**

**“Kārtība, kādā piešķir nekustamā īpašuma nodokļa atvieglojumus 2022.gadā, lai mazinātu Covid-19 izplatības negatīvo ietekmi uz saimniecisko darbību Daugavpilī”**

**paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Atbilstoši likuma “Par nekustamā īpašuma nodokli” 5.panta trešajai un ceturtajai daļai, dome var izdot saistošus noteikumus, kuros paredzēti atvieglojumi atsevišķām nekustamā īpašuma nodokļa maksātāju kategorijām 90, 70, 50 vai 25 procentu apmērā no nekustamā īpašuma nodokļa summas.  Ar Ministru kabineta 2021.gada 9.oktobra rīkojuma Nr.720 “Par ārkārtējās situācijas izsludināšanu” (turpmāk – MK rīkojums Nr.720) visā valsts teritorijā izsludināta ārkārtējā situācija, ir noteikti stingri ierobežojumi, t.sk.: ierobežota tirdzniecības vietas, pakalpojumu sniegšanas vietas iedzīvotājiem klātienē un ēdināšanas pakalpojumu sniegšanas darbība, aizliegti jebkādi publiskie pasākumi un privātie pasākumi, skaistumkopšanas pakalpojumi klātienē, kā arī saimnieciskie pakalpojumi klātienē, kas saistīti ar izklaidi un labsajūtu u.c..  Saistošie noteikumi paredz atbalstu nodokļa maksātājiem par dažādām nekustamo īpašumu kategorijām 2022.gada 1.ceturksnī sakarā ar izsludināto ārkārtējo situāciju saistībā ar Covid-19 izplatību.  Saistošie noteikumi stājas spēkā 2022.gada 1.janvārī |
| 2. Īss projekta satura izklāsts | Saistošie noteikumi paredz nekustamā īpašuma nodokļa atvieglojumu piešķiršanas kārtību nodokļa maksātājiem par atsevišķām nekustamo īpašumu, kas atrodas Daugavpils pilsētas pašvaldības administratīvajā teritorijā, kategorijām, sakarā ar izsludināto ārkārtējo situāciju saistībā ar Covid-19 izplatību.  Saistošie noteikumi paredz nodokļa atvieglojumu 90 % piešķiršanu par šādām nekustamo īpašumu kategorijām:  - par nekustamo īpašumu, kas faktiski tiek izmantots viesu izmitināšanas un/vai ēdināšanas pakalpojumu sniegšanai un kurā ir reģistrēta struktūrvienība Valsts ieņēmumu dienestā un nekustamā īpašuma galvenais lietošanas veids saskaņā ar Nekustamā īpašuma valsts kadastra reģistra datiem ir "Viesnīcas un sabiedriskās ēdināšanas ēkas; viesnīcas vai sabiedriskās ēdināšanas telpu grupa" (kods 1211).  - par nekustamo īpašumu, kas faktiski tiek izmantots sporta vajadzībām un kurā ir reģistrēta struktūrvienība Valsts ieņēmumu dienestā un nekustamā īpašuma galvenais lietošanas veids saskaņā ar Nekustamā īpašuma valsts kadastra reģistra datiem ir "Sporta ēkas; sporta telpu grupa" (kods 1265).  - par nekustamo īpašumu, kas faktiski tiek izmantots bērnu izklaides centram un kurā ir reģistrēta struktūrvienība Valsts ieņēmumu dienestā un/vai Nekustamā īpašuma valsts kadastra reģistrā nekustamajam īpašumam noteikts lietošanas veids (vai viens no lietošanas veidiem) "Ēkas plašizklaides pasākumiem; plašizklaides pasākumu telpu grupa" (kods 1261).  - par nekustamo īpašumu, kas faktiski tiek izmantots skaistumkopšanas pakalpojumiem un kurā ir reģistrēta struktūrvienība Valsts ieņēmumu dienestā un/vai nekustamā īpašuma nosaukums saskaņā ar Nekustamā īpašuma valsts kadastra reģistra datiem ir "Skaistumkopšanas salons”.  - par nekustamo īpašumu ar būves nosaukumu "Tirdzniecības centrs" vai "Tirdzniecības paviljons", ar nosacījumu, ka nodokļa atvieglojuma summa (EUR) nepārsniedz šo noteikumu 27.punktā noteikto ierobežojumu un ja izpildīts šo noteikumu 28.punktā noteiktais.  - par nekustamo īpašumu, kurā nodokļa maksātājs veic saimniecisko darbību (izņemot darbības veidu saskaņā ar Eiropas Savienības statistiskās klasifikācijas NACE 2. redakciju ar kodu 68.20 "Sava vai nomāta nekustamā īpašuma izīrēšana un pārvaldīšana") un tajā ir reģistrēta struktūrvienība Valsts ieņēmumu dienestā, ja nodokļa maksātāja ieņēmumi no saimnieciskās darbības konkrētajā 2021.gada mēnesī – novembrī vai decembrī, salīdzinot ar mēneša vidējiem ieņēmumiem 2021. gada jūlijā, augustā, septembrī, ir samazinājušies ne mazāk kā par 20 %.  - par nekustamo īpašumu, kas iznomāts saimnieciskās darbības veikšanai un tajā ir reģistrēta struktūrvienība Valsts ieņēmumu dienestā, ar nosacījumu, ka nomnieka, kurš faktiski izmanto nekustamo īpašumu, ieņēmumi no saimnieciskās darbības (izņemot darbības veidu saskaņā ar Eiropas Savienības statistiskās klasifikācijas NACE 2. redakciju ar kodu 68.20 "Sava vai nomāta nekustamā īpašuma izīrēšana un pārvaldīšana") konkrētajā 2021.gada mēnesī – novembrī vai decembrī, salīdzinot ar mēneša vidējiem ieņēmumiem 2021. gada jūlijā, augustā, septembrī, ir samazinājušies ne mazāk kā par 20 %.  - par Daugavpils pilsētas pašvaldībai piederošo nekustamo īpašumu, kuru lieto vai nomā sabiedriskā labuma organizācijas.  Saistošie noteikumi paredz nodokļa atvieglojumu 50 % piešķiršanu par nekustamo īpašumu, kas faktiski tiek izmantots saimnieciskajā darbībā un tajā ir reģistrēta struktūrvienība Valsts ieņēmumu dienestā ar nosacījumu, ka saimnieciskās darbības veicējs ir nodibināts pēc MK rīkojuma Nr.720 spēkā stāšanās dienas līdz šo noteikumu spēkā stāšanās dienai. |
| 3. Informācija par plānoto projekta ietekmi uz pašvaldības budžetu | Saistošo noteikumu izpildei nav nepieciešams veidot jaunas institūcijas, paplašināt esošo institūciju kompetenci vai veidot jaunas amata vietas, tas būs papildus slogs Domes Īpašuma pārvaldīšanas departamenta darbiniekiem.  Saistošajos noteikumos paredzētie  atvieglojumi samazinās 2022.gada nekustamā īpašuma nodokļa ieņēmumus pašvaldības budžetā. Provizoriski atvieglojumu summa varētu sastādīt 80000 EUR. Nekustamā īpašuma nodokļa atvieglojuma kopsummu ietekmēs nodokļa maksātāju aktivitāte un to atbilstība šajos saistošajos noteikumos noteiktajiem kritērijiem. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošie noteikumi palīdzēs uzņēmējiem Daugavpils pilsētas pašvaldības administratīvajā teritorijā pārvarēt finansiālo krīzi, kas ir saistīta ar ārkārtējas situācijas izsludināšanu valstī sakarā ar Covid -19. |
| 5. Informācija par administratīvajām procedūrām | Atbalsts tiks sniegts uz nodokļa maksātāja iesnieguma pamata. Nekustamā īpašuma nodokļa maksātāju un nekustamā īpašuma atbilstību šo saistošo noteikumu nosacījumiem izvērtē un lēmumu pieņem pašvaldības Īpašuma pārvaldīšanas departaments. |
| 6. Informācija par konsultācijām ar privātpersonām | Nenotika. |

Domes priekšsēdētājs      *(personiskais paraksts)*            A.Elksniņš